Papersnake/gushiwen huggingface dataset:
魏宪使石笋小筑 其一
释居简（宋代）

住山做得淡生涯，泉有金沙与白沙。自课小童城市去，归来煮饭又煎茶。
会览亭三首 其三
张嵲（宋代）

角声呜咽下城头，水国风烟欲暮愁。远日苦遭层嶂隔，归心欲逐大江流。

渔村积火临沙岸，贾客连樯集市楼。千里家山一回首，林梢新月又如钩。
褒城驿二首
元稹（唐代）

容州诗句在褒城，几度经过眼暂明。

今日重看满衫泪，可怜名字已前生。

忆昔万株梨映竹，遇逢黄令醉残春。

梨枯竹尽黄令死，今日再来衰病身。
原古上元学士
郝经（元代）

麟死九鼎沦，万世无孔孟。文字糠秕馀，扶藉不绝圣。

伊昔大观季，天王始失政。中声入哇淫，吾道孰不竞。

金源东北来，一洗河海净。斯文甚滥觞，几坠土梗横。

吴楚割半天，疮痍仅续命。伊洛遽骞腾，朱张立朝廷。

弘肆六艺学，俾与日月并。中原有奇才，词赋方斗饤。

天门黄金榜，赫耀动万姓。君臣此为得，父师此为令。

或者语诗文，环视惊盼瞠。孰意元化精，不遂入昏瞑。

浚发自蔡党，高步出辽夐。墨浸天壤深，笔扫风雷劲。

丝纶帝载熙，训诰王言莹。诸公继踵作，互执造化柄。

黄山与黄华，双凤高蹭蹬。清风玉树鸣，千古一辉映。

有若閒閒公，光彩璧月恒。云烟恣挥洒，乾坤快歌咏。

亹亹金声铿，矫矫银钩硬。杨冯李雷麻，嶷崿胥倡应。

五行连丽天，四海望而敬。伟哉遗山老，青云动高兴。

文林刬荆棘，翰府开蹊径。秋空玉琴张，搏拊分雅郑。

三闾一曲歌，忽唤刘伶醒。哀哀汴蔡亡，六合为悬磬。

此老独巍然，声价骇群听。振袂凌孤霞，珠璧飞欬謦。

人宗一代文，天赋百年盛。纷纷夸毗子，捆摭为訾评。

自谓人胜天，讵知天已定。行行野史成，共为天下庆。

作噩建子月，投我以照乘。蔀屋惊见斗，寒焰忽蟠亘。

经也生已晚，弗及拜先正。穷阎一束书，十载成堕甑。

学问苟有归，贫窭安足病。今乃得溟渤，问津有龟镜。

挈我登龙门，绠我出虎阱。摇摇风中旌，兹始见依凭。

缅思先世泽，于今果无竟。呜呼世道丧，欲语寒泪迸。

何时倒银汉，与世开䒌靘。昂头冠三山，俯瞰旭日晟。

陆海辟文源，生民共涵泳。
少夷见和戏以其韵赠之
赵鼎臣（宋代）

南郭先生心似灰，一官偶向此间来。诗才举世当归逊，德行何间敢望回。

三径就荒知有命，十年不调惜无媒。更添贫病相料理，颇遣黄花近酒杯。
凤凰台上忆吹箫四首 其四
史承谦（清代）

连理交枝，双鹣比翼，无端忽堕微霜。叹冰心玉映，名重帷房。

第一人间模范，推柔令、欢奉尊嫜。还赢得，亭前琼树，茁秀含芳。

明妆。自然俨雅，想旧时王谢，结佩鸣珰。只青天碧海，此恨茫茫。

我亦年来憔悴，看遗挂、一样神伤。相怜处，春花秋月，共尔沾裳。
得鹤林书
白玉蟾（宋代）

东望吾彭耜，晴窗坠一蛛。
万金何足抵，尺纸寄来迂。
夜后灯花喜，朝来鹊语符。
手中舒复卷，久别可长吁。
水调歌头·细数十年事
范成大（宋代）

细数十年事，十处过中秋。今年新梦，忽到黄鹤旧山头。老子个中不浅，此会天教重见，今古一南楼。星汉淡无色，玉镜独空浮。
敛秦烟，收楚雾，熨江流。关河离合，南北依旧照清愁。想见姮娥冷眼，应笑归来霜鬓，空敝黑貂裘。酾酒问蟾兔，肯去伴沧洲？
离颍昌张圣行独出城相送
李之仪（宋代）

黄昏促征鞍，别酒已沾醉。风威危破腊，雪意欲着地。

超然气类危，送我奄独至。悬知必如此，恐终欲弗类。

平生昧归宿，恍若得所诣。胡床十馀语，彷佛京口例。

此言固近俳，要之不无谓。觉梦犹在马，解鞍定何地。

百年谁见宰，一己乃许事。缱绻儿女情，回首端自愧。
奉和御製宣读天书
夏竦（宋代）

赫赫穹符迪庆基，巍巍真绪拥繁禧。
控飚灵御传天意，候日珍文告帝期。
奉诣乔丘彰锡祉，胙壤濑乡修茂礼。
宸闱薰祓款云舆，戎候耕耘櫜象弭。
纪号惟新岁历呈，三元初吉协休辰。
徽册奉天熙事蒇，丕名尊祖皇仪展。
太宫薦鬯孝思伸，阳位升烟鸿庆远。
瑞应纷纶百福同，寅威宝命雾尊崇。
布宣精意诚明顯，申饬攸司宪度隆。
将披秘蕴昭灵契，欲使万方知帝意。
肆眚端门诏毕旋，灵场顶启百枝烯。
夙陈露寝敷瑶度，躬薦真香奏瑞烟。
三辰淳辉居斋室，阶满祥蓂当望日。
大裘陟降既登歌，群后延登皆上芴。
元辅披滕圣训扬，枢臣援翰宝文彰。
有虞出洛龟休跃，唐氏衔图凤罢翔。
辞若洞章皆摘句，字如龙篆宛分行。
森沉虎旆严真卫，肃穆珠旒增洁志。
敬受丹书岂易侔，式旌玉刻诚难继。
修修羽帐降星辰，杳杳飚斿驻圣真。
庭际烟霞辉晔晔，天中鸾鹤羽兟兟。
微密妙言爰备举，庞鸿盛则已宣臻，
一一嘉猷保元后，洽神欢，
昭纪琅函为睿式。万灵潜卫极寅威，
九序相趋皆励翼。绵宇弥隆清净风，
虚晨益鉴馨香德。岂独飞英冠百王，
祇延道荫永欢康。薰弦睿发南风咏，
丕顯清衷报彼苍。
又和英伯四首 其一
郭祥正（宋代）

亭出林峦表，春归气象明。江晴稚子浴，田暖老夫耕。

弱柳禁风力，游丝奈客情。欲归归未得，愁听杜鹃声。
夜吟
陆游（宋代）

六十余年妄学诗，功夫深处独心知。
夜来一笑寒灯下，始是金丹换骨时。
禅诗
皎然（唐代）

万法出无门，纷纷使智昏。
徒称谁氏子，独立天地元。
实际且何有，物先安可存。
须知不动念，照出万重源。
与贺文徵鸳湖痛饮联句别后再用韵寄
陈颢（元代）

鹓湖风日暖薰人，行乐都忘俗事纷。
换酒主翁偏爱客，盍簪朋辈总能文。
新词妙绝填《金缕》，醉墨横斜扫练裙。
归到寒斋枕书卧，一灯夜雨正思君。
和陶渊明饮酒二十首 其十
戴良（元代）

结交数丈夫，有仕有不仕。静躁固异姿，出处尽忘己。

此志不获同，而我独多耻。先师有遗训，处仁在择里。

怀此颇有年，兹行始堪纪。四海皆兄弟，可止便须止。

酣歌尽百载，古道端足恃。
和答外舅孙莘老
黄庭坚（宋代）

西风挽不来，残暑推不去。
出门厌靴帽，税驾喜巾屦。
道山邻日厌，清樾深牖户。
同舍多望郎，闲官无窘步。
少监岩壑姿，宿昔廊庙具。
行趋补衮职，黼黻我王度。
归休饮热客，觞豆愆调护。
浩然养灵根，勿药有神助。
寄声旧僚属，训诂及匕箸。
尚怜费谏纸，玉唾洒新句。
北焙碾玄璧，谷帘煮甘露。
何时临书几，剥芡谈至暮。
二月词
张耒（宋代）

滚风画幕长廊静，帘下人眠初日永。嘤嘤不动采花蜂，夜来露重蔷薇冷。

芳草长时寒食天，红墙低处见鞦韆。人家无事鸡犬閒，日暮芳郊留醉眠。
山中观残菊追怀眉山师伯浑
陆游（宋代）

空山菊花瘦如棘，倾倒满地枝三尺。
阴风冷雨不相贷，烂草苍苔共狼藉。
人虽委弃渠自香，讵必泛酒登华堂。
君不见仁人志士穷死眉山阳，空使後世传文章！
鹊桥仙（乡守赵丞相生日）
刘克庄（宋代）

去年无麦，今年多稼，尽是君侯心地。向来寺寺总拘桩，今有不拘桩底寺。

省仓展日，米场镌价。

万落千村蒙惠。更将补纳放宽些，便是个、西京循吏。
游龙井方圆庵阅宋五贤二开士像
张雨（元代）

独寻招提游，果得世外欢。昔贤所栖集，画像藏屋端。

山僧启锁鱼，不待啜茗乾。修广各异制，精采俱生完。

堂堂苏长公，英气邈难干。筇杖紫道服，天风吹袖宽。

清献薄须眉，示我铁肺肝。尚馀所施物，片石椭而寒。

侍郎胡金华，高括侍中冠。眉间可容掌，手版出中单。

颍滨与淮海，秋色亚层峦。参寥独缁衣，颔髭茁茅菅。

最后辨才师，文茵高座安。空山一室内，举目皆龙鸾。

再拜倾挈壶，喜极重悲酸。去之三百载，归路何漫漫。

斯人为列星，下视虫沙繁。宁不念学子，道术救彫残。

抵舍亟摹貌，微哉难控抟。梦中傥未遇，展诗时一观。
观池中鸂鶒逐其自外来者
方岳（宋代）

久住成家不见猜，傍船水暖逐毰毸。
岸沙能占春多少，长恐诸侯客子来。
国清寺
李元凯（宋代）

智者高踪接沃洲，石渠仙职我同游。已无月桂笼禅室，犹有祥同锁寺楼。

叠砌崚嶒封碧藓，五峰苍翠覆寒流。却缘王命相拘束，不得跻攀最上头。
赠善相程杰
苏轼（宋代）

心传异学不谋身，自要清时阅搢绅。
火色上腾虽有数，急流勇退岂无人。
书中苦觅元非诀，醉里微言却近真。
我似乐天君记取，华颠赏遍洛阳春。
和周希父至日雪
郑刚中（宋代）

风吹云叶碎，颠倒六花团。腊近先呈瑞，阴消故作寒。

懒游悲季子，高卧愧袁安。出处君休问，长谣向酒阑。
次韵任伯再领宗学长句
晁说之（宋代）

几重墨守岂难攻，叹息儒珍亦易穷。
轇轕八弦骚远迩，凄凉一代赋幽通。
喜君再戴长安日，顾我频惊沙朔风。
莫恨官曹太清冷，宫花时醉上林中。
孟子·良知良能
陈普（宋代）

孩提亲长根天性，尧舜由来共一初。
情欲既趋天者灭，反疑性恶复何如。
偈倾一百三十三首
释法薰（宋代）

大道体宽，无易无难。
相头买帽，此土西天。
句
田锡（宋代）

诸峰居蜀右，夕翠染巴东。
上缙云段使君
贯休（唐代）

清畏人知人尽知，缙云三载得宣尼。活民刀尺虽无象，

出世文章岂有师。术气芝香粘瓮榼，云痕翠点满旌旗。

今朝暂到金台上，颇觉心如太古时。
登山望海四首
张耒（宋代）

江阔风烟易晚，山高草木先秋。
独倚阑干尽日，此身与世悠悠。
送杨君西安
张方平（宋代）

君过严陵濑，扁舟入婺溪。滩长秋日短，山乱暮云齐。

未探骊龙颔，聊羁骏马蹄。吴江涛正恶，鸿雁此东西。
梦谪仙
华岳（宋代）

梦驾白云参谪仙，谪仙留赋白云篇。
醉将只手拿虹笔，便扯青霄作彩笺。
奉题钟隐君东皋幽居图
刘崧（元代）

微雨枫林青，高堂见图画。幽人读书处，宛在东皋下。

东皋窈窕绿涧阴，藤萝缚门门转深。是中松桧各千尺，飞鸟不度寒萧森。

山原之居可终日，莘野斯人皆俦匹。清宵瓮牖出灯火，白石匡床散方帙。

寻仙学道思不穷，水边林下皆清风。画师天趣亦偶尔，形迹安可求其同。

白下城东门，清溪颇回抱。君家庭前景，岂逊图中好。

年年二月梅始芳，亦有杨柳当高墙。重檐修竹啼鸟静，落花如雪青苔香。

东邻踏歌鸣急管，南舍列筵愁夜短。空将白发笑寒迂，岂识高情在疏散。

先生布袍乌角巾，泠然自是神仙人。二郎早已擅场屋，孙子亦能歌雅豳。

硗硗头角秀而雅，总是高门忠孝者。他年朱紫出清朝，翁但筑堂看绿野。

我曹失学百可怜，闻公高谊心凛然。秋风江浦破茅屋，悔不归垦山中田。

秖今东游兴未已，亦欲携书寻故里。便从竹底拾流萤，来听先生诵秋水。
秋日杂兴 其二
敖陶孙（宋代）

昼气差小祥，夜气益以清。林端动华彩，初月当我楹。

涧光若翻鹤，草露如栖萤。揽衣一徙倚，肝鬲涵空明。

一室噤众籁，寂寥无人声。落叶忽堕瓦，忧心还独惊。
焦山
范同（宋代）

客星底事犯宸居，输与焦君卧草庐。
万树遮山难觅寺，百川入海此归墟。
浮沉心事盟鸥鸟，献替功名愧{上制下鱼}鱼。
独爱烟波开霁景，微云不遣滓清虚。
雨中排闷
陆游（宋代）

一春苦沉阴，未省见桃李。已逢暗寒食，更值雨甲子。

重云失南山，寸步困泥滓。箨龙已𧥄𧥄，一饱差可喜。
圆明园四十景诗 其三十二 蓬岛瑶台
弘历（清代）

名葩绰约草葳蕤，隐映仙家白玉墀。天上画图悬日月，水中楼玉浸琉璃。

鹭拳净沼波翻雪，燕贺新巢栋有芝。海外方蓬原宇内，祖龙鞭石竟奚为。
啸歌二首 其一
林大钦（明代）

山高不可登，河深岂可厉。平原九万里，翱翔足游曳。

白龙在深渊，海水扬其波。误落湘江蹊，泥沙奈尔何。

白玉一杯酒，青云在轩牗。笑拉洪涯肩，轩荣复何有。
江邑春霖奉赠陈侍御
孟郊（唐代）

江上花木冻，雨中零落春。应由放忠直，在此成漂沦。

嘉艳皆损污，好音难殷勤。天涯多远恨，雪涕盈芳辰。

坐哭青草上，卧吟幽水滨。兴言念风俗，得意唯波鳞。

枕席病流湿，檐楹若飞津。始知吴楚水，不及京洛尘。

风浦荡归棹，泥陂陷征轮。两途日无遂，相赠唯沾巾。
寄筠州张录事
翁卷（宋代）

每到友朋相会地，未尝一日不思君。
小诗曾托乡僧寄，善政因逢故客闻。
山上仙踪丹鼎在，郭边溪色市桥分。
公余若起吟游兴，游处多应儿白云。
钱塘观潮
林以宁（清代）

气以三秋肃，江因九折名。海门环凤阙，半曜拱神京。

舟楫三都会，鱼盐百货盈。凉飙随舵发，新月傍船行。

共指潮生候，争看雾气横。篙师屏息待，渔子放舟迎。

海外千山合，江边万谷鸣。蜃楼惊变幻，鲛室忽晶莹。

鱼沫翻珠佩，腥涎喷水精。玉山高作垒，雪浪俨如城。

似有冯夷鼓，长驱掉尾鲸。前茅从赤鲤，后队亦青旌。

自可吞溟渤，何烦洗甲兵。蛟宫图广袤，蚁垤敢争衡。

久欲寻天汉，频思访玉清。乘槎常不达，浮海竟无成。

近睹三江险，方知六宇平。奇观书短韵，尺幅海涛生。
过洛谒文潞公游东田
范纯仁（宋代）

东田不到几经年，孙阁重登荷眷怜。清世莫尊唯尚父，朱颜难老是真仙。

四朝弼亮繄贤业，八表升平赖化权。门馆旧生弥幸会，再陪几杖向林泉。
水调歌头
朱敦儒（宋代）

白日去如箭，达者惜分阴。问君何苦，长抱冰炭利名心。冀望封何一品，侥亻幸升仙三岛，不死解烧金。听取百年曲，三叹有遗音。

会良朋，逢美景，酒频斟。昔人已矣，松下泉底不如今。幸遇重阳佳节，高处红萸黄菊，好把醉乡寻。淡淡飞鸿没，千古共销魂。
飞来峡
释今四（明代）

岳僧行傍水云间，七十青峰夹绿湾。好梦正悬三峡涧，赏心先得二禺山。

轩辕竹外低帆影，萧寺碑前拂藓斑。更为榴花寻五色，断崖攀尽不知还。
贾太夫人王氏挽诗二首 其二
汪藻（宋代）

忆昨容衣未祔姑，哀深反哺白头乌。佳城欲见千年日，旅殡先求五父衢。

汲汲素冠蒙雾雨，翩翩丹旐历江湖。竟成窀穸干戈后，此事哀荣世所无。
偶从诸公走马通惠河边
李舜臣（明代）

南陌苦多尘，相从出水滨。微风摇浦树，晴日暖洲蘋。

彼鸟犹求友，群鸥似狎人。悠然磐石上，一叟正垂纶。
咏金来禽
谢薖（宋代）

枝上离离金弹丸，宜随玉食荐金盘。从来物以远为贵，酷爱闽中荔子丹。
次知县兄曹娥渡句
苏泂（宋代）

自绝双鱼养，愁登老桧亭。
断云知意绪，流水付年龄。
抚穉头空白，逢人眼未青。
贪生不既晚，无地学威灵。
挽表叔赵君任安抚二首
刘克庄（宋代）

叔在兵间日，书常笑我孱。
初云机会易，晚叹事功难。
寂寞郎官省，荒凉上将坛。
遥怜会稽窆，新种短松寒。
送南翁待制北上
徐瑞（宋代）

生来畏别不堪闻，十四年中三送君。
挂席压平彭进浪，载家喜见太行云。
对扬入掌丝纶宠，纪颂行看金石文。
独有鹅塘遗意在，一摩须早乞江濆。
题假山
王令（宋代）

扰扰人心巧谓何，我肠愚只爱无它。
目前好且留平地，浪爱山高险自多。
题碧沼
裴极（宋代）

一沼光涵四座寒，夕阳回首更凭栏。
凭师早把香莲种，他日期来结社看。
明叔昆仲特惠梅花聊赋小诗三篇为谢 其二
韩维（宋代）

玉斝久期繁艳至，筠笼先漏暗香来。歌童知我怜芳意，不向尊前唱落梅。
题申季山所藏李伯时画村田乐图
戴复古（宋代）

春秧夏苗秋遂获，官赋私逋都了却。
鸡豚社酒赛丰年，醉唱村歌舞村乐。
鼓笛有声无曲谱，布衫颠倒傞傞舞。
欲识太平真气象，试看此画有佳趣。
管弦声按宫商发，细转柳腰花十八。
罗帏绣幕拂香风，九醖葡萄金盏滑。
王孙公子巧欢娱，勿将富贵笑田夫。
非渠耕稼饱君腹，问有黄金可乐无。
再和四首
刘克庄（宋代）

噬人侔虺毒，害物比猫柔。
清议姑驱逐，宽恩未放流。
剑诛张禹佞，扇障褚渊羞。
谏笔非私忿，惓惓为国谋。
闲居偶咏
谢遴（明代）

不扣南山角，牛衣且索居。雨深三径草，门掩一床书。

醽醁愁难剪，吴钩恨有余。半生真梦幻，踪迹老樵渔。
寄漳川隐士
寇准（宋代）

慵趋大厦恋山薇，立志由来与世违。
溪上有时逢静钓，雪中长日掩闲扉。
自知天爵高人爵，不爱朝衣换布衣。
我逐浮名任飘泊，清泉难得共忘机。
自讽
吴融（唐代）

本是沧洲把钓人，无端三署接清尘。

从来不解长流涕，也渡湘漓作逐臣。
遣兴
饶相（明代）

自信愚蒙甘草野，偶因章句厕儒绅。昔居省署叨司计，今佐州儒忝牧民。

学不干人违世态，仕非为已任吾真。久知窃禄惭无补，敢谓淹留叹积薪。
和吴英叔寒食
洪皓（宋代）

枥驹久絷已难禁，冷节来临且强吟。
断火任逾三日限，伤时唯恐二毛侵。
思亲忽作楚囚泣，恋主空存魏阙心。
世变风移多野祭，一声杜宇又春深。
缘识
宋太宗（宋代）

浮生人怕死，蝼蚁命何轻。
福业随缘寂，慈悲响善名。
在家行孝爱，食禄尽忠贞。
天道不移改，佛心化有情。
泊舟姑孰堂
孔平仲（宋代）

崎岖遵狭港，托庇倚葭芦。泊舟姑孰堂，乃在溪上居。

此溪来处远，东引丹阳湖。微风起天外，爽气得秋初。

而我尚厌暑，卷帘心不舒。蓬头赤两脚，踯躅绕四隅。

坐砌未为惬，偃身卧碑趺。中宵倦摇箑，流汗落衣裾。

因观今则然，自问昔何如。人情有未足，不见有有馀。
陆著作挽歌 其三
储光羲（唐代）

剑水千人石，荆江万里流。英英有君子，才德满中州。

明道俟良佐，惟贤初薄游。生涯一朝尽，寂寞夜台幽。
菩萨蛮 其二
赵令畤（宋代）

长淮渺渺寒烟白。凭阑人是霜台客。诗句妙春豪。风云不啻高。

樽前人已老。馀恨连芳草。一曲酒醒时。梧桐月欲低。
大海水
史尧弼（宋代）

大海汤汤水所积，太山岩岩云所出。
翻腾一俛仰，能为雨三日。
旱苗滋生物滋殖，田夫得耕女得绩。
式歌且谣拜手乞，泰山云，勿纡郁。
大海水，无终极。
感皇恩·远柳绿含烟
韩玉（宋代）

远柳绿含烟，土膏才透。云海微茫露晴岫。故乡何在，梦寐草堂溪友。旧时游赏处，谁携手。尘世利名，於身何有。老去生涯殢樽酒。小桥流水，一树雪香瘦。故人今夜月，相思否。
寄黄梦授机宜
吕南公（宋代）

少年秋赋险横飞，晚去从军脱布衣。只见乡评推孝行，岂知俗效在兵机。

黄云古渭边烽断，春草临洮战马肥。了取功名上麟阁，莫因昼锦苦思归。
谢胡默堂
毛珝（宋代）

创新小阁画难成，肯借山翁养病身。万事不忧知有命，数椽分病可无人。

观书漆几明于镜，攲枕藤床软胜茵。终恐傍门心未稳，弊庐虽弊每驰神。
赠震山主
张孝祥（宋代）

震公住山年，与我共壬子。瓦砾化金碧，愿力一弹指。

乡来祖师禅，风定月满天。语子义第一，饥餐困当眠。
上元日晚过顺溪
杨万里（宋代）

恰恰元宵雨脚垂，天风为我扫除之。怪来平地寒如许，雪满远峰人未知。
丙寅元日偶出见桃李已离披海南风土之异不无感叹独追维三伏中荔支之胜又江浙所不及也因并见于诗
李光（宋代）

逐客新年偶叹嗟，海南风物异中华。溪边赤足多蛮女，门外青帘尽酒家。

庭院秋深时有燕，园林春半已无花。堆盘荔子如冰雪，惟此堪将北地誇。
昔昔盐二十首 其二 蘼芜叶复齐
弘历（清代）

绣户帘慵捲，文阶卉任芜。故知非浪子，肯学见金夫。

树草空传背，眠鸳得未孤。中阿蘪布濩，长短自相殊。
昼寝房
邵雍（宋代）

昼寝房中好避乖，中堂有客寄书来。
多因只是名和利，放向床头不拆开。
如梦令 偶题
王世贞（明代）

韦杜去天尺五。日炙锦蔫红腐。占尽洛阳春，不放东君做主。

何处。何处。归梦一蓑烟雨。
台头寺雨中送李邦直赴史馆分韵得忆字人字兼
苏轼（宋代）

霜林日夜西风急，老送君归百忧集。
清歌窈眇入行云，云为不行天为泣。
红叶黄花秋正乱，白鱼紫蟹君须忆。
凭君说向髯将军，衰鬓相逢应不识。
珥笔西归近紫宸，太平典册不缘麟。
付君此事宁论晋，载我当时旧过秦。
门外想无千斛米，墓中知有百年人。
看君两眼明如镜，休把春秋坐素臣。
张安国写坡诗帖赞
岳珂（宋代）

玉妃粲粲怯诗瘦，秦艳苏腴略先后。
于湖笔力并奇秀，手执遗篇欲三嗅。
怀王百谷
方蕖（明代）

飞舄今何处，遥怜无价珠。月光侵座满，烛影照人孤。

雨过苔犹湿，阶明蚓乱呼。邻家吹玉笛，疑是起姑苏。
寓居婺倅厅秋夜观书有感四首 其四
许及之（宋代）

四十男儿不自怜，求田问舍计茫然。一官未办君亲报，纵有田园亦舍旃。
奉寄皇甫补阙
张继（唐代）

京口情人别久，扬州估客来疏。

潮至浔阳回去，相思无处通书。
系舟
严粲（宋代）

古岸人家少，苍茫此系舟。闺中今夜月，江上晚风秋。

一水萦寒梦，双鸿乱远愁。湘源知不恶，吾意肯淹留。
渊老
吕南公（宋代）

渊老真高简，能逃世外禅。青山如故友，白发任流年。

邛竹五六节，梵文三四编。无人知此味，冷坐小窗前。
叶子山右史父宣义挽章二首
吕祖谦（宋代）

诸父乌衣集，公时预往还。
凉秋同出郭，胜日共寻山。
电掣流年速，舟移古岸閒。
又成丹旐去，衰涕不胜潸。
寒食日看花
王建（唐代）

早入公门到夜归，不因寒食少闲时。颠狂绕树猿离锁，

跳踯缘冈马断羁。酒污衣裳从客笑，醉饶言语觅花知。

老来自喜身无事，仰面西园得咏诗。
寿雪窦寺炳同长老
陈著（宋代）

昌黎大颠相接识，为说道理惊孤寂。
欧公喜与惟俨交，爱其文逸通经术。
自顾拟非韩欧伦，漫游亦到沙门释。
明觉后人少野师，湖海宿尊推第一。
胸中自有大藏经，此外三兼翰林笔。
坐断名山皆梵家，能有几人知本色。
不从钵盂计颗粒，则向栋宇争寸尺。
彼滔滔者何足云，我油油然自相得。
年年荷师寿我生，今何以寿师生日。
欲写丹霞赞其高，师自有流乳一峰矗天碧。
欲倾嵩渌扬其清，师自有飞雪千丈挂空白，
但有数语一溪藤，相伴瓣香飞入室。
缘师法门本是空，我也将空当真实。
世閒何事非戏剧，请师一笑撼动天开图画壁。
蜀道中念亲有作
石介（宋代）

东望庭闱魂欲销，层层云栈上岧嶢。
江声山色情多少，相伴西来慰寂寥。
清阁
文同（宋代）

治庭区纭纷，斋阁简应接。身闲憙枕簟，虑静厌图牒。

孤芳媚深丛，幽哢出密叶。物理兹领会，真境知可蹑。
游仙一首
刘克庄（宋代）

懒为随驾处士，宁作闭门隐君。
跨青牛导紫气，乘黄鹤上白云。
拊缶歌当行路难十五章 其八
姚燮（清代）

人为刀俎我鱼肉，春申难求毋望福。睢阳灌婴起贩缯，弊席为门非僇辱。

挥刀睨天愁云开，飞鹰逐鹞溟州来。溟州无垠亿万里，狂流濞澎沈蓬莱。

丈夫纬繣复轁轲，中路晨饥谁饭我？用之为虎弃为鼠，西望秦关足牢裹。

佯狂髡首无人怜，劝君归赎柴桑田。
和伯充兄唱酬二首一赠伯充一寄高仲贻 其二
苏过（宋代）

家风凛凛嗣前尘，元祐庵中老道人。形似子綦独枯槁，诗如开府日清新。

功名轩冕真馀事，富贵籧篨误此身。不有胸中陂万顷，肯教白发负青春。
寄李白
任华（唐代）

古来文章有能奔逸气，耸高格，清人心神，惊人魂魄。

我闻当今有李白，大猎赋，鸿猷文；嗤长卿，笑子云。

班张所作琐细不入耳，未知卿云得在嗤笑限。登庐山，

观瀑布，海风吹不断，江月照还空，余爱此两句；

登天台，望渤海，云垂大鹏飞，山压巨鳌背，

斯言亦好在。至于他作多不拘常律，振摆超腾，

既俊且逸。或醉中操纸，或兴来走笔。手下忽然片云飞，

眼前划见孤峰出。而我有时白日忽欲睡，

睡觉欻然起攘臂。任生知有君，君也知有任生未？

中间闻道在长安，及余戾止，君已江东访元丹，

邂逅不得见君面。每常把酒，向东望良久。

见说往年在翰林，胸中矛戟何森森。新诗传在宫人口，

佳句不离明主心。身骑天马多意气，目送飞鸿对豪贵。

承恩召入凡几回，待诏归来仍半醉。权臣妒盛名，

群犬多吠声。有敕放君却归隐沦处，高歌大笑出关去。

且向东山为外臣，诸侯交迓驰朱轮。白璧一双买交者，

黄金百镒相知人。平生傲岸其志不可测；数十年为客，

未尝一日低颜色。八咏楼中坦腹眠，五侯门下无心忆。

繁花越台上，细柳吴宫侧。绿水青山知有君，

白云明月偏相识，养高兼养闲，可望不可攀。

庄周万物外，范蠡五湖间。人传访道沧海上，

丁令王乔每往还。蓬莱径是曾到来，方丈岂唯方一丈。

伊余每欲乘兴往相寻，江湖拥隔劳寸心。

今朝忽遇东飞翼，寄此一章表胸臆。倘能报我一片言，

但访任华有人识。
闻原甫久在病告有感
欧阳修（宋代）

东城移疾久离居，安得疑蛇意尽袪。
诸老何为谗贾谊，君王犹未识相知。
浮沉俗喜随时态，磊落材多与世疏。
谁谓文章金马客，翻同憔悴楚三闾。
菩萨蛮·娇鬟堆枕钗横凤
冯延巳（五代）

娇鬟堆枕钗横凤，溶溶春水杨花梦。红烛泪阑干，翠屏烟浪寒。
锦壶催画箭，玉佩天涯远。和泪试严妆，落梅飞晓霜。
马头曲
王摄（明代）

蜥蜴饲丹砂，鸳鸯置金锁。
东风独何情，杨花起还堕。
孤山
薛师石（宋代）

不到西湖今几时，十年双鬓欲如丝。
难寻和靖题诗处，空见梅花成老枝。
蟋蟀
吴德旋（清代）

蟋蟀将在堂，君子尚行役。行役无归期，愁思向谁说。

明月上帘来，光流玉镜台。含情属明月，莫更入罗帷。
鹤
丁谓（宋代）

警露青冥外，冲天食息间。
金衣游太液，玉羽下缑山。
松见千年偃，丹知九转还。
云心在蓬阆，枝粒不相关。
题海宁吴筠轩山水窠木卷
舒頔（元代）

世间名士多爱竹，为爱扶疏伴幽独。虚心直节傲雪霜，尽日相看看不足。

松萝山下延陵裔，自号筠轩咏淇澳。明窗净几泚霜毫，煖日晴风弄苍玉。

有时乘兴写山水，复貌时人真面目。一丘一壑胸次奇，万貌万形心匠蓄。

潇潇洒洒声秋轩，瑟瑟琅琅撼昏屋。我家昔寓湘江滨，此君与我情最亲。

别来廿载世离乱，踪迹萍梗无音尘。适与筠轩偶相见，一笑袖拂松萝昏。

怡然赠我一幅画，沧江万顷波粼粼。远岫云开虎啸月，疏林霜落鸿来宾。

抱琴疑是林和靖，谷口又类郑子真。扁舟荡漾空阔际，芦花两岸纷缤缤。

感子高情写幽趣，世无管鲍行踆踆。明朝渔翁约我度溪曲，彷佛又似桃源人。
晚过题润泉山房
顾祖辰（明代）

翠微支遁隐，新构习清虚。
施食来山鸟，翻经击木鱼。
花倾知景夕，月上属凉初。
肯借一椽隙，相容半榻於。
和左司张员外自洛使入京中路先赴长安…韦侍御等诸公
孙逖（唐代）

忽睹云间数雁回，更逢山上正花开。河边淑气迎芳草，

林下轻花待落梅。秋宪府中高唱入，春卿署里和歌来。

共言东阁招贤地，自有西征谢傅才。
宝学连公挽诗 其二
李弥逊（宋代）

弱冠论交老更坚，平生风义想前贤。银峰告政一千里，雁塔联名四十年。

漫许赤心酬雨露，终成白发傲林泉。酸风送子寒山暮，鸣壑摇松亦泫然。
代冯元礼次韵辞张次应画山水扇
晁说之（宋代）

女鸾宝扇漫称工，谁识岚漪缥香踪。何事晚来慵落笔，为嗔不说妙高峰。
韶卿往乌伤
谢翱（宋代）

他日忆逢君，林中访惠勤。鹿麛行处见，流水别时闻。

草没秦人冢，山通越国云。音书年岁失，莫讶白鸥群。
尧夫何所有
邵雍（宋代）

尧夫何所有，一色得天和。
夏住长生洞，冬居安乐窝。
莺花供放适，风月助吟哦。
窃料人间乐，无如我最多。
安乐郡主花烛行
张说（唐代）

青宫朱邸翊皇闱，玉叶琼蕤发紫微。姬姜本来舅甥国，

卜筮俱道凤凰飞。星昴殷冬献吉日，夭桃秾李遥相匹。

鸾车凤传王子来，龙楼月殿天孙出。平台火树连上阳，

紫炬红轮十二行。丹炉飞铁驰炎焰，炎霞烁电吐明光。

绿輧绀幰纷如雾，节鼓清笳前启路。城隅靡靡稍东还，

桥上鳞鳞转南渡。五方观者聚中京，四合尘烟涨洛城。

商女香车珠结网，天人宝马玉繁缨。百壶渌酒千斤肉，

大道连延障锦轴。先祝圣人寿万年，复祷宜家承百禄。

珊瑚刻盘青玉尊，因之假道入梁园。梁园山竹凝云汉，

仰望高楼在天半。翠幕兰堂苏合薰，珠帘挂户水波纹。

别起芙蓉织成帐，金缕鸳鸯两相向。罽茵饰地承雕履，

花烛分阶移锦帐。织女西垂隐烛台，双童连缕合欢杯。

蔼蔼绮庭嫔从列，娥娥红粉扇中开。黄金两印双花绶，

富贵婚姻古无有。清歌棠棣美王姬，流化邦人正夫妇。
独游塘头五首
方回（元代）

蒲藕上塘种，养鱼于下塘。
积泥春粪树，储水岁浇秧。
未藉知章敕，堪浮逸少觞。
扫松须憩此，系马古垂杨。
送董苍水游楚粤
王广心（清代）

先朝直节董侍郎，锄奸拜杖投南荒。百粤山川恣吟啸，至今岩壑垂光芒。

康乐登临千载绝，苍梧黯淡漓江咽。铁城铜柱漫崔嵬，木客山猿自清切。

侍郎之后君也才，文章早压黄金台。时无孔融不荐士，《天人三策》空归来。

丈夫壮志凌八极，越水吴山伤偪仄。潇湘万顷九疑烟，我有愁心荡空碧。

兴来还看郁林山，八桂堂深客思闲。豆蔻晓风啼翠羽，桄榔残照落乌蛮。

其间仕宦都贤者，酌酒论诗袖堪把。铜鼓峰前意慨慷，绿珠渡口人潇洒。

劝君莫过柳侯祠，少年失足良可悲。劝君勿谒伏波庙，七十据鞍达者诮。

人生功何必勒昆吾鼎，贵何必入中书堂。淋漓翰墨飞夜郎，如君侍郎名亦章。

采罢丹砂好归隐，与君谷口话农桑。
偈颂九首 其四
释玿（宋代）

语是谤，寂是诳。不语不寂，转增虚妄。春风吹落桃李花，淡烟疏雨笼青嶂。
和陶和刘柴桑
苏轼（宋代）

万劫互起灭，百年一踟躇。
漂流四十年，今乃言卜居。
且喜天壤间，一席亦吾庐。
稍理兰桂丛，尽平狐兔墟。
黄橼出旧枿，紫茗抽新畲。
我本早衰人，不谓老更劬。
邦君助畚锸，邻里通有无。
竹屋从低深，山窗自明疏。
一饱便终日，高眠忘百须。
自笑四壁空，无妻老相如。
神君歌十首
刘克庄（宋代）

草市鱼虾贱，园家芋栗肥。
一城空巷出，万烛送神归。
雪消
邓深（宋代）

檐声不断元非雨，山色才开岂是云。
万象终然仍旧贯，讵须装点巧纷纷。
偈颂十三首
释智遇（宋代）

不劳弹指，岂涉思惟。
现成门户，到者方知。
饥者毙于荒而有不尽以荒毙者催科抚字当并计矣二首 其一
郭之奇（明代）

狗彘皆人食，衣冠半茧丝。君无尤旱魃，民已失春时。

考未阳城署，都非孔距为。如何饥馑故，独使旰宵思。
青山下望黄将军墓道
吴绮（清代）

霜花入江江树红，半江落日摇悲风。此时客向青山路，遥见松楸窜狐兔。

推篷指问黄头郎，云是将军神道处。将军束发事边疆，浴血榆关四十霜。

射雕并挽双飞鞬，回马常持半段枪。曾经搏战乌桓贼，手戮长鲸襄水赤。

上相频分卧内符，诸侯竞屈辕门膝。手缚渠魁未报恩，渔阳鼓入延秋门。

西京已下仙人泪，南国还招帝子魂。马渡琅琊从此化，将军定策同王谢。

岂知艳曲号《无愁》，亚子空呼李天下。天下龙髯痛未消，临春明月响琼箫。

中涓厮养横宫锦，丞相家儿插坐貂。就中更有陈留子，宫门夜半传黄纸。

尽逐元丰旧党人，半闲堂里烟尘起。传檄言诛刁与刘，武昌杨柳作边愁。

岩疆已付中行说，壮节空思祖豫州。将军义愤填怀抱，洗日虞渊何足道。

一朝失计在移军，清风小用临江啸。倚剑空持南壁天，北来烽火照甘泉。

横江零落千寻索，下殿仓皇七宝鞭。此时将军镇姑熟，宫中夜到驱黄犊。

紫髯怒吼阵云昏，《虞歌》夜泣蛾眉绿。平明战鼓动江鸦，裹创犹呼御赐騧。

鸣弦岂意来鹑尾，拔刃空闻叱虎牙。可怜魂染胭脂血，蒲首归来事难说。

几年墓木拱白杨，夜夜犹然叫鶗鴂。我闻此语心伤悲，为指江涘之高垒。

当年庙算列四镇，此地实为君封陲。痴儿不了公家事，模糊颠倒山河字。

骂贼不及雷海青，弄兵窃效田承嗣。将军抗表建牙旌，讨逆应先李茂贞。

一喝逆流万人死，摧枯拉朽无坚营。楼烦出射弓矢堕，锦裘绣帽如雷火。

紫电横飞灵宝刀，红冰腻结连环锁。至今白骨满苍山，折戟犹存战血斑。

竖子无成悲广武，词人多恨哭江南。吁嗟将军复何有，从来运数多阳九。

留守魂游宋氏河，监军泪滴唐家酒。吾徒意气岂能灰，当时所用违其才。

夕阳下山黄叶雨，江风飒飒魂归来。
赠彭术士 其二
项安世（宋代）

涢水春深战未停，庐山秋老梦方宁。与君岂有平生怨，挽向兵间说汗青。
相见篇和黄树斋鸿胪
徐宝善（清代）

相知不相见，见面当见心。两意隔山岳，同气乖商参。

禹迹画隔隔，尺步邈秦越。谁将忧乐意，四海视一室。

相见不相知，不如弃路隅。休戚岂弗顾，貌诺心转渝。

相见尚复尔，不见将何如。
祀雨师乐章。迎神
包佶（唐代）

陟降左右，诚达幽圆。作解之功，乐惟有年。

云輧戾止，洒雾飘烟。惟馨展礼，爰列豆笾。
独宦
长闱（清代）

独宦秋色晚，西风落叶飞。旅人犹未返，社燕已先归。

草木新霜冷，关河旧梦违。壮怀空复尔，鸥鸟近忘机。
探得海棠送章仲成
韦骧（宋代）

高低海棠枝，交结离人思。离披海棠花，烂熳离人醉。

醉来离思轻，看花自有情。一片随春风，悠悠逐君行。
雪中答僧书
熊孺登（唐代）

八行银字非常草，六出天花尽是梅。

无所与陈童子别，雪中辛苦远山来。
彦节判宗观察挽诗二首
李弥逊（宋代）

俭素师寒隽，谦冲识老成。
养亲公族化，取友士林倾。
贺屦填门近，灵輀赴垅轻。
悲欢反覆手，挥泪湿铭旌。
杂曲歌辞。出门行
元稹（唐代）

兄弟同出门，同行不同志。凄凄分岐路，各各营所为。

兄上荆山巅，翻石辨虹气。弟沉沧海底，偷珠待龙睡。

出门不数年，同归亦同遂。俱用私所珍，升沉自兹异。

献珠龙王宫，值龙觅珠次。但喜复得珠，不求珠所自。

酬客双龙女，授客六龙辔。遣充行雨神，雨泽随客意。

雩夏钟鼓繁，禜秋玉帛积。彩色画廊庙，奴僮被珠翠。

骥騄千万双，鸳鸯七十二。言者禾稼枯，无人敢轻议。

其兄因献璞，再刖不履地。门户亲戚疏，匡床妻妾弃。

铭心有所待，视足无所愧。持璞自枕头，泪痕双血渍。

一朝龙醒寤，本问偷珠事。因知行雨偏，妻子五刑备。

仁兄捧尸哭，势友掉头讳。丧车黔首葬，吊客青蝇至。

楚有望气人，王前忽长跪。贺王得贵宝，不远王所莅。

求之果如言，剖则浮云腻。白珩无颜色，垂棘有瑕累。

在楚列地封，入赵连城贵。秦遣李斯书，书为传国瑞。

秦亡汉魏传，传者得神器。卞和名永永，与宝不相坠。

劝尔出门行，行难莫行易。易得还易失，难同亦难离。

善贾识贪廉，良田无稙稚。磨剑莫磨锥，磨锥成小利。
题杨奇琛所藏山水图歌
刘崧（元代）

我本白云人，爱住青山下。五岳寻幽未忆归，穿岩历壑穷秋夏。

曾看绝壁明高霞，秀色照耀金莲花。洞前远访丹泉井，谷口时逢白鹿车。

鹿车东渡溪流浅，瑶草春香绿如剪。海门日出天鸡鸣，手接飞萝上层巘。

是时笙鹤从天来，径欲浮海观蓬莱。云路微茫波浪阔，使我叹息空徘徊。

十年汨没尘埃里，却看丹青心独喜。问君何处得此图，彷佛林峦烟雾起。

虽无秀绝凌衡岷，点染亦复穷其真。深林修竹草亭静，似是水边修禊人。

苍苔白石临流路，亦欲相呼抱琴去。晴天指点北飞鸿，应识云中旧行处。
偶怀普照经寮附火寄夷白老
吴则礼（宋代）

北湖头白懒觅官，只办诸方寻衲子。
要拥经寮一丈炉，烦渠好作来苏水。
林次中奉使契丹刘仲平出倅郓州同舍十有六人
秦观（宋代）

鲜车百乘使龙庭，路指全燕古北平。
祖帐列仙修故事，行台诸部奏新声。
留犁挠酒知胡意，尺牍移书示汉情。
纳节便应归法从，中途已报制书行。
减字木兰花
刘下（宋代）

凭谁妙笔。横扫素缣三百尺。天下应无。此是钱塘湖上图。（刘下）

一般奇绝。云淡天高秋夜月。费尽丹青。只这些儿画不成。（仲殊）
梅花绝句六首 其六
陆游（宋代）

红梅过后到缃梅，一种春风不并开。造物无心还有意，引教日日放翁来。
日落望江赠荀丞诗
鲍照（南北朝）

旅人乏愉乐，薄暮增思深。
日落岭云归，延颈望江阴。
乱流灇大壑，长雾匝高林。
林际无穷极，云边不可寻。
惟见独飞鸟，千里一扬音。
推其感物情，则知游子心。
君居帝京内，高会日挥金。
岂念慕群客，咨嗟恋景沉。
清平乐·金风细细
晏殊（宋代）

金风细细。叶叶梧桐坠。绿酒初尝人易醉。一枕小窗浓睡。
紫薇朱槿花残。斜阳却照阑干。双燕欲归时节，银屏昨夜微寒。
偈颂四十一首
释普宁（宋代）

荷叶团团团似镜，菱角尖尖尖似锥。
风吹柳絮毛扑走，雨打梨花蛱蝶飞。
病中
晁公溯（宋代）

莓苔上车辙，病客方卧家。
不知春将归，怅然感年华。
雨砌粘落絮，风廊走飞花。
坐久不知倦，林梢来暮鸦。
寄王仲升
陈方（元代）

陌上谁家子，行春并骑来。挥鞭不相问，回顾复疑猜。

二月初消雪，东风尚落梅。更寻禅寂地，石上玩苍苔。
宿九江城时九月五日也
王缜（明代）

朝度黄梅坂，暮宿九江城。岁月坐成晚，王事未有程。

感此不能寐，起视秋月明。悄悄风露冷，唧唧寒螀鸣。

万物各有时，而我宁无情。江南困财力，塞北急戎兵。

所以举屯政，乱丝费经营。或能如刘晏，鞭算以求名。

或艺如冉子，山泽有损盈。我拙百无益，下下每自评。

安得家家给，人乐泰阶平。忧时念明主，寒江潮夜生。
判命坡
范成大（宋代）

钻天岭上已飞魂，判命坡前更骇闻。
侧足三分垂坏磴，举头一握到孤云。
微生敢列千金子，后福犹几万石君。
早晚北窗寻噩梦，故应含笑老榆枌。
海珠送别王少参升任贵州宪副
陈堂（明代）

一自分携别旧京，中间消息断鸿声。锦江正忆同看剑，珠海翻为独送行。

岭外棠阴云已合，天涯铜柱月常明。圣朝勋业今犹古，肯向王孙怨草生。
寒林七贤
周昂（金朝）

苦寒如此欲何之，雪帽风裘意自奇。纵有清诗三百首，未应肯得党家儿。
屏迹
释文珦（宋代）

江湖厌风波，岩壑事幽屏。
柴门绝往还，自阅朝昏景。
日出烟雾消，鸟散松竹静。
须臾日西颓，余晖在高岭。
短生亦如寄，举世孰能省。
愿学远公俦，终然谢尘境。
送客归湖南
杨凝（唐代）

湖南树色尽，了了辨潭州。雨散今为别，云飞何处游。

情来偏似醉，泪迸不成流。那向萧条路，缘湘篁竹愁。
过河滨，和文学张志尹
萧颖士（唐代）

隆古日以远，举世丧其淳。慷慨怀黄虞，化理何由臻。

步出城西门，裴回见河滨。当其侧陋时，河水清且潾。

沧桑一以变，莽然翳荆榛。至化无苦窳，宇宙将陶甄。

太息感悲泉，人往迹未湮。瑟瑟寒原暮，冷风吹衣巾。

顾我譾劣质，希圣杳无因。且尽登临意，斗酒欢相亲。
盈上人
许浑（唐代）

月沈霜已凝，无梦竟寒灯。寄世何殊客，修身未到僧。

二毛梳上雪，双泪枕前冰。借问曹溪路，山多路几层。
漫歌八曲。将牛何处去二首
元结（唐代）

将牛何处去，耕彼故城东。相伴有田父，相欢惟牧童。

将牛何处去，耕彼西阳城。叔闲修农具，直者伴我耕。
种竹偶书
刘敞（宋代）

少有王子癖，长怜此君雅。常嫌地喧窄，不敢谋潇洒。

昨日山客来，劝我栽砌下。感荷知我心，遂得移绕舍。

其中置磐石，可以措尊斝。于此更一座，以待违名者。

山禽时复来，清啭如郊野。其馀即无见，不辨春与夏。

吾惟厌时俗，人亦来者寡。顺然两无议，外誉焉足假。

新笋渐盈尺，新枝已铺瓦。燕雀勿相惊，深沈似隆夏。
诗品二十四则。清奇
司空图（唐代）

娟娟群松，下有漪流。晴雪满汀，隔溪渔舟。

可人如玉，步屟寻幽。隔行隔止，空碧悠悠。

神出古异，淡不可收。如月之曙，如气之秋。
杜坚大夫作南窗求诗为赋
叶梦得（宋代）

意得不愿多，心閒本长虚。超然适有契，天地良有馀。

颇念彭泽适，所怀常晏如。南窗仅几何，盘薄万古初。

束带悟已往，世纷便能疏。悬知千载情，共有三间庐。

杜子适不遇，买田赋归欤。西山郁攒空，江水绕故墟。

衡门闭松菊，亦有琴与书。邂逅一杯酒，安知我非渠。
次韵沈元用游天台三首 其二
吕颐浩（唐代）

山居犹不厌山行，石磴攲危步履轻。夹路不闻双阙在，幽岩应有五芝生。

春寒未放迁莺啭，风暖先催布谷鸣。我欲营茅留俗驾，无赀谁寄孔方兄。
邯郸行
何景明（明代）

邯郸道上车马多，行人夜火渡漳河。邯郸女儿年十五，能弹琵漳善歌舞。

青灯朱户夜当垆，垆头酒熟唤客沽。玉壶青丝为君系，不妨醉向邯郸途。

君不见邯郸市，昔日繁华安可拟。鸣鸾佩玉青云间，斗鸡走马红尘里。

平原门前客如云，千载凄凉竟何是。黄金白璧成飞灰，歌楼舞榭空流水。

伤心万事俱可嗟，草长丛台白日斜。废苑当时在何处，旧宫今目作谁家。

古来富贵俱寂寞，有酒樽前胡不乐。
洛阳春吟
邵雍（宋代）

春归花谢日初长，燕语莺啼各息忙。
何故游人断来往，绿阴殊不减红芳。
悟前生
苏泂（宋代）

秋风拂拂草头青，秋日离离万宝成。
懒把幽怀经俗事，每因前宝悟他生。
谢郎船上鱼新买，贺监湖边酒细倾。
七十三分今过二，且然无忤白鸥盟。
寄题刘潜夫于蒍于斋
陈孔硕（宋代）

昔闻子元子，爱歌于蒍于。
遣风今有继，此意古为徒。
犊价逾刀剑，原饴变堇荼。
闻弦知岂弟，连袂此欢呼。
近事先苞篚，何人问牧芻。
聚星亭涧好，容我受廛无。
夜坐
缪公恩（清代）

银汉清澄白露凉，西廊月影转东廊。怀人耿耿不成寐，远雁数声秋夜长。
酬李绀岁除送酒
雍陶（唐代）

岁尽贫生事事须，就中深恨酒钱无。故人充寿能分送，

远客消愁免自沽。一夜四乘倾凿落，五更三点把屠苏。

已供时节深珍重，况许今朝更挈壶。
剡溪道中五首
韩元吉（宋代）

拟赋归田未有田，春风聊泛剡溪船。
青山满眼留侬住，处士茅茨阿那边。
苻坚时童谣
佚名（魏晋）

鱼羊田斗当灭秦。
鲜于东之晋伯之子赠诗次韵
晁公溯（宋代）

一扫浮云万里空，月华都在野航中。
葛巾藜杖勤相过，共赏芙蓉四面风。
江上载书图
胡俨（明代）

两崖壁立悬空翠，瀑布千寻落天际。萧萧碧树已惊秋，矫矫长松不知岁。

素练横江清接天，落霞流绮漾晴川。蘼芜杜若无人采，乘雁双凫亦可怜。

有书不藏庐山麓，有书不载张华毂。都将万卷付扁舟，一如李愿归盘谷。

西风日夜吹瑶草，流光冉冉催人老。自少读书今白头，抱疾守株空潦倒。

看图不觉心苦辛，萧散深惭画里人。圣恩若许归茆屋，有书还教儿孙读。
自述用庸之韵
王廷相（明代）

休剧谈天惊稷下，漫希图阁动西京。鱼龙骇浪有何贵，霄汉浮云空尔名。

锦里先生收芋足，于陵仲子灌园成。故山春好不归去，枉却松苓日日生。
骐骥在霜野
王安石（宋代）

骐骥在霜野，低徊向衰草。
人枥闻秋风，悲鸣思长道。
黄金作鞭辔，粲粲空外好。
人生贵得意，不必恨枯槁。
与静使君约游姑山记事古风二十韵
朱复之（宋代）

苦热日已远，杪秋遂凄凉。
邦侯及清暇，小队豫郊岗。
一麾先崭岩，半刺骖翱翔。
卿月动左辖，客星移奉常。
谁欤南冠者，共挹北斗浆。
翠幄穿晨曦，锁金步流光。
穷惚某氏建，架构溯斯堂。
闽红倾泛盎，楚绿饾圆方。
平原磊落人，仙碑勒芒唐。
方平叱石起，来问东海桑。
蔡子狗窦过，蛇蝉蜕冥茫。
麻姑十八九，两髻已成霜。
惟余老杉星，省识邓紫阳。
往事莽如迹，且醉糟书房。
翼亭跻齐云，游目望八荒。
挽河落飞瀑，洒雪芙蓉裳。
夕矣怛将归，一一玉帝旁。
蹇余雅幽寻，嗜此崔嵬藏。
请从浮丘生，学笙翳凤凰。
他年傥相思，矫首空断肠。
和吴竹修
陈著（宋代）

滔滔世事黯难言，忽忽光阴况晚年。
草野姓名萤爝里，江湖消息马风前。
论交有得无新故，处变如常是圣贤。
何幸相知足磨琢，言诗须到赐商边。
送元八归凤翔
白居易（唐代）

莫道岐州三日程，其如风雪一身行。

与君况是经年别，暂到城来又出城。
台湾纪巡诗 其二十七
夏之芳（清代）

观音山径几湾环，罗汉门边虎豹关。笑指当年空守戍，但知深谷有乌蛮。
会真诗 其三 徐湛真
云台峰五女仙（唐代）

绰约离尘世，从容上太清。云衣无绽日，鹤驾没遥程。
龙女泉
陈岩（宋代）

祖师正渴山头水，龙女俄分海眼泉。
万事不离无始劫，千年賸结未来缘。
秋热
陆龟蒙（唐代）

自惜秋捐扇，今来意未衰。殷勤付柔握，淅沥待清吹。

午气朱崖近，宵声白羽随。总如南国候，无复婕妤悲。
送裴秀才贡举
皇甫曾（唐代）

儒衣羞此别，去抵汉公卿。宾贡年犹少，篇章艺已成。

临流惜暮景，话别起乡情。离酌不辞醉，西江春草生。
送张忠州使君八兄二首 其一
曾协（宋代）

邂逅江干不自期，坐倾谈屑看霏霏。岂无清禁摛华地，只得名城衣锦归。

惜别定知双鬓换，问诗常恨寸心违。目穷千里苍茫际，惟有樯乌向北飞。
泊祠下诗
苏泂（宋代）

潮小淹留孝子祠，雪花须要老夫诗。
钟声篷底不知处，却似姑苏夜泊时。
卢申之以惠山泉二斗为赠因忆南仲周友二首
强至（宋代）

文园病渴酒难浇，望见南泉意已消。
买得茶来无铫煮，只将清泠送箪瓢。
昌大师住广福说偈勉之
释心月（宋代）

桂岩桂子久飘香，时节催开选佛场。
莫作末山施半杓，使人特地唤娘娘。
谢灵运诗云中为天地物今成鄙夫有取以为韵遣兴作十章兼寄云叟 其五
李彭（宋代）

西京执戟郎，老嗜杯中物。观其所著书，涩读由蹇吃。

剧秦见平生，何心窥彷佛。唯有四愁赋，至今犹炳蔚。
题庐山
晁补之（宋代）

南康南麓江州北，五百僧房缀蜜脾。
尽是庐山佳绝处，不知何处合题诗。
松枥
郭祥正（宋代）

婆娑松与枥，夹径碧濛濛。未辨雪霜操，同沾雨露功。

低枝翻翠盖，垂叶密樊笼。他日为梁柱，抡材合至公。
三山归舟
何梅（清代）

闽溪不可上，上若上青天。缆向峰头系，舟从石罅穿。

晴空排虎刺，急濑吐蛟涎。赋命真穷薄，频年往复旋。
彭城怀古 其二
廖文锦（清代）

力除狼虎气吞嬴，胆落诸侯壁上兵。千古大观三月火，半生小忍一杯羹。

难消帐下歌姬恨，不受江东子弟情。十丈灵旗阴白昼，犹闻叱咤大风声。
句 其一
李清照（宋代）

南渡衣冠欠王导，北来消息少刘琨。
别莆阳史君林宗丞二首
林亦之（宋代）

扶羸十日候行期，瓜叶初生荷满池。
别袖难禁须进酒，离情未足更题诗。
飞鸾渡口还家后，老鼠梯前到阙时。
士论民谣如缴日，甘泉直上岂容迟。
罗两峰来寓雨香精舍同片石梅原赋诗用台字
黄振（清代）

雨香旧址有高台，自古登临到此来。千载文章秋鬼哭，一番钟鼓断鸿哀。

无端落叶因风聚，何处寒云向夕开。我是悲秋老词客，斜阳衰柳自徘徊。
严霜篇
释函是（明代）

严霜下原隰，秋草日以衰。游宕思乡井，飞禽重徘徊。

庭柯畏金丸，参天怒冯夷。寒猋忽朝夕，高木先折摧。

岂无劲羽翮，不离故山枝。故山不可离，寒猋无已时。

巢卵讵复惜，托足良多岐。南翔盼北岫，东集念西驰。

饮河惊浅浪，野田农人欺。仰见云间雁，悔蚤不追随。

晚尚未易决，奋翅何忧迟。
李生寒士也有一牛代耕今毙矣诗以慰之
杨巍（明代）

善贾不艺桑，巧宦不谋生。念尔蓬荜士，终岁勤躬耕。

得牛若良仆，反视书剑轻。不忍服车轭，讵肯供牺牲。

春日起农事，物命一夕倾。问喘属何人，扣角罢歌声。

已荒长沮地，还伤田子情。存殁归冥数，物我由来平。

何如舍此去，慷慨立功名。圣贤不务稼，独能享大烹。
以李约交游晚岁重为韵作五绝句别韩二十七
晁说之（宋代）

敝庐无良辰，荒田多荒岁。
贫贱重离别，君乎休富贵。
题舜举摹伯时二马图
赵孟頫（元代）

二龙何时飞上天，空有骏影人间传。一匹凤头来于阗，一匹赐名花满川。

李侯作画述者钱，想见温公当国年。太平时节巡游少，立仗归来饱春草。

老向天闲无战功，马自不逢人皞皞。
汶上蚤行次朱半石韵 其一
赵应元（明代）

邂逅双龙合，驱驰几夜霜。风高人力怯，春迅雁声忙。

萍迹犹宗国，葵心已帝乡。不堪频着辔，月色正微茫。
蓦山溪（干道戊子秋游涵碧）
曹冠（宋代）

深秋澄霁，烟淡霜天晓。翠岘峻摩穹，有碧涧、清溪缭绕。鸣弦多暇，乘兴约登临，听水乐，习丰碑，遐想东坡老。

当年叔子，何事伤怀抱。名与此山俱，叹无闻、真成可笑。吾侪勋业，要使列云台，擒颉利，斩楼兰，混一车书道。
綵霞亭睡起纪梦书画梦斋壁
耶律铸（宋代）

浴兰汤兮沐芳华，睡起鸡声透綵霞。怪得春风教梦稳，尽吹蝴蝶上梨花。
解语花 游宜兴善卷洞
杨玉衔（清代）

千年古峤，问讯西风，几度停鸾鞚。髻螺青耸。幽栖处、竟许尘中人共。

鸿濛凿空。通沅瀣、茅峰三洞。云变幻、龙戏空高，尾坠吹天蝀。

大壑秋槎一纵。怪银河无月，珠闇骊拥。乳泉凝冻。

诗心洗、石气荒荒摇动。蓬山待梦。试先采、芝苗归种。

最堪怜、春压樵肩，半杜鹃红重。
金刚随机无尽颂·净心行善分第二十三
释印肃（宋代）

是法无高下，纯一非昼夜。
无故亦无新，非真亦非假。
题永庆壁有雱遗墨数行
王安石（宋代）

永庆招提墨数行，岁时风露每凄伤。
残骸岂久人间世，故有情锺未可忘。
杂诗三十二首 其十二
李梦阳（明代）

兀然坐空堂，戚戚怕窃悲。旷世怀一鸣，燕雀翻见欺。

恶名收范公，文致诋朱熹。身亲罔自明，万世余焉知。

霜露陨华草，憔赣今其时。百年俟论定，恃此良可嗤。
壬午春偕侄孙菊园泛舟盛泽至分防署内访汪竹轩长史舟次因赋七律六首 其五
安昶（清代）

烟花三月暮云深，踏破苍苔觅径寻。遍地柔桑堆白骨，野田苦径散黄金。

酬神仕女猖狂集，隔院笙歌断续吟。幽兴到今看正熟，亲操一曲付长琴。
赵真君岩
陈旸（宋代）

岩顶风云常不散，洞门日日吐烟霞。济时偏解为霖雨，信是神仙第一家。
长安送友人之黔南
薛能（唐代）

衡岳犹云过，君家独几千。心从贱游话，分向禁城偏。

陆路终何处，三湘在素船。琴书去迢递，星路照潺湲。

台镜簪秋晚，盘蔬饭雨天。同文到乡尽，殊国共行连。

后会应多日，归程自一年。贫交永无忘，孤进合相怜。
郢中游春曲二首
袁中道（明代）

春在画桥头，殷红照碧流。
几回看去马，一笑荡轻舟。
夜月梨花梦，春风燕子愁。
愿为原上草，岁岁藉芳游。
寄曾季永
赵蕃（宋代）

水竹悬知属所思，风埃遥想未忘诗。
万言何有一杯直，三径宁须五斗为。
安否频来道州札，缄封更得白鹅碑。
政和父老犹存否，烦与殷勤访逸遗。
城东看柳
陈郁（宋代）

翻煖为寒一信风，画桥南北岸西东。春归杨柳无私意，深浅青黄自不同。
投谒齐己
乾康（唐代）

隔岸红尘忙似火，当轩青嶂冷如冰。

烹茶童子休相问，报道门前是衲僧。
穷居苦雨
程俱（宋代）

慢肤便腹转疏慵，睡足茅檐目过鸿。墨客纵令三尺喙，木奴何似十年功。

门前罗雀非吾病，灶底生蛙不世穷。旧雨未乾新雨涨，可怜愁绝力田翁。
大俞山房夜坐
姚燮（清代）

拍沙为筑涧为琴，和以哀猿独夜吟。对榻枯禅非我相，结龛断壑是深心。

偶离浊世难言悟，吹堕残云不可寻。谁识元关高绝处，一灯自朗万峰阴。
端午日帖子词 其三
孙觌（宋代）

辟恶何须荆楚艾，蠲炎不待邵平瓜。仙飙昨夜来阊阖，玉宇清凉大帝家。
玉女峰
洪炎（宋代）

曾折山花献阿魔，茫茫仙意果如何。千年旧迹今芜没，惟有长松挂茑萝。
道从上人
释祖钦（宋代）

惟道是从，惟心是宗。
空即是色，色即是空。
梦幻了了，来去匆匆。
水中之月，树上之风。
作如是观，无塞不通。
物理六言 其三
林希逸（宋代）

杜鹃前身名宇，胡蝶梦境为周。至理但观物化，吾心自有天游。
次刘秀野蔬食十三诗韵 其九 萝卜
朱熹（宋代）

纷敷剪翠丛，津润擢玉本。寂寞病文园，吟馀得深龈。
辛亥二月望祭斋宫因游甘园 其四
朱继芳（宋代）

老眼看花兴未厌，不知头上雨廉纤。流莺浪语春风恨，谁拗花枝插帽檐。
怀古四首为知己魏倅元长赋兼呈王永叔宗承载
刘过（宋代）

天地有大经，圣贤实先觉。
一身万世则，激厣为忠朴。
周勃真少万，汲黯信无学。
岿然社稷臣，汉脉终有吒。
微臣有扬雄，百拜美新作。
男儿无英标，焉用读书博。
独行过夹田桥遇郡中逃兵自横山来
姚燮（清代）

急情逼我行，冒砾忘瘢胝。明知大事去，犹作平安期。

决眦望东大，垂天旷无依。下凝深黯光，不见一鸟飞。

颇传哀泽鸿，多受罗网鞿。相势或远飏，苍莽究何归？

忠襄有名裔，赤角森神骓。夙昔百战身，能振天山堕。

胡竟懦气乘，坐视万屋灰。闻率麾下军，纵辔先远驰。

宜使敌势閒，不捣遂登陴。斯时百里中，何地堪立锥？

但听愁哭声，隐隐风头吹。绕渡多逸兵，弓刀弃如遗。

仓卒不择路，未识行何之。消息畏探问，孑影顾可悲。

性命苟尽存，复何惜流离？平川静漂叶，海气蒙午晖。

唤渡吾独东，往蹴虎口危。
迎仓使李监丞八绝
曾丰（宋代）

入境诹民察吏余，罗浮赏罢更丰湖。
相迎鱼鸟如相告，车骑今回又较都。
忆旧游·记愁横浅黛
周邦彦（宋代）

记愁横浅黛，泪洗红铅，门掩秋宵。坠叶惊离思，听寒螿夜泣，乱宵潇潇。凤钗半脱云鬓，窗影烛光摇。渐暗竹敲凉，疏萤照晚，两地魂消。
迢迢，问音信，道径底花阴，时认鸣镳。也拟临朱户，叹因郎憔悴，羞见郎招。旧巢更有新燕，杨柳拂河桥。但满目京尘，东风竟日吹露桃。
题汉州西湖
薛能（唐代）

西湖天下名，可以濯吾缨。况是携家赏，从妨半驿程。

尝茶春味携，断酒晚怀清。尽得幽人趣，犹嫌守吏迎。

重餐逢角暮，百事喜诗成。坐阻湘江谪，谁为话政声。
缚鸡行
曹复元（清代）

舟人买鸡江岸边，转卖邻舫趁客钱。船头缚鸡船尾杀，釜中汤沸命一霎。

岂知杀鸡鸡未殊。惊飞带血乱水凫。舟人脱手空大叫，更有邻舟得而笑。

是时张帆舟难旋，公然攘之当面前。吁嗟人事，动多反覆。

买者垂涎，攘者食肉。
倾杯乐 陈松英女生毕业纪庆
杨玉衔（清代）

山川盘郁，林峦胜处毓英雄。有时閒气偏钟。博白头衔不栉，盐白撒寒空。

陋井源双角，脂粉香浓。惠泉九龙。洗清思、更玲珑。

况济南、经舍家风。南楼在望，想老人英俊，少年同生。

女好何羡罴熊。
木兰花慢（秋日海棠）
刘仙伦
（宋代）

渐秋空向晚，被风雨、趱重阳。正木落疏林，海棠枝上，忽见红妆。木应妒他兰菊，任年年、独甚占秋光。故把春风娇面，向人逞艳呈芳。

看来毕竟此花强。祗是欠些香。诮一似当年，五陵公子，却厌膏梁。肯来水边竹下，与幽人、相对说凄凉。只恐夜深花睡，五更微有清霜。
秋雨
陆游（宋代）

漫道秋来雨，那无一日晴。
只供高枕卧，不放小窗明。
书册频开阖，山瓢任浊清。
长年谙世味，不是故逃名。
阮郎归（咏春）
赵长卿（宋代）

和风暖日小层楼。人闲春事幽。杏花深处一声鸠。花飞水自流。

寻旧梦，续扬州。眉山相对愁。忆曾和泪送行舟。清江古渡头。
残句安石作假山
苏轼（宋代）

安石作假山，其中多诡怪。
虽然知是假，争奈主人爱。
题卧陶轩
黄裳（宋代）

不为形役心方纵，乘化悠悠岂须控。归去来兮归自公，北窗高卧南来风。

吹我飘飘骨毛耸，恐是洪涛浸清梦。

八月仙槎偶相送，寥廓孤飞与谁共。天机不逐纤尘动，折腰五斗非君俸。

静挂山图探遥趣，閒眄庭柯荐幽哢。君置弦徽贻我声，我遗耳目知君情。

相知之流乐如是，五柳鸣蜩谩如沸。
过东平悼曾英甫
萧澥（宋代）

前时来客此山居，同醉梅边酒几壶。
不道后来成死别，影堂吟落一灯孤。
吊厓 其三
李之标（明代）

浮沈今古一兴亡，南北英雄落大荒。万死孤臣堪百折，千秋凉雨泣三湘。

黄冠梦失南归路，白草魂飞北地霜。何处悲风增感激，累累青冢拂垂杨。
冬夜同川南王使君舟泊樵溪骤雨有雷
陈恭尹（清代）

数载篇章唱和同，将分仍得共游踪。雷鸣南海初冬夜，月落西樵七十峰。

乍泊且尝他国酒，不眠遥听隔山钟。芒鞋未怯青泥滑，树杪应添瀑百重。
苏台竹枝词 一十首
杨维桢（元代）

姑苏台上月团团，姑苏台下水潺潺。
月落西边有时出，水流东去几时还。
白云洞赠何子明
庞一德（明代）

古洞云生故故幽，悬泉况复带云流。玉龙倒捲寒成雨，海蜃何来气结楼。

炼石只今传玉女，飞花几度引渔舟。高怀惟有何公子，欲共岩阿一榻秋。
沁园春（寿程丞相）
姚勉（宋代）

崧岳降神，昴宿宣精，挺生伟人。整淳佑乾坤，浸如嘉佑，太平事整，了却端平。扶日中天，拱辰北极，一洒某霖埃雾清。春寰海，听农歌载路，边析沈声。

旗常万世勋铭。便与国无穷垂令名。似青山流水，涑川贤相，黄花晚节，魏国元臣。五纬芒寒，六符色正，辉映老人南极星。苍生福，开八荒寿域，一气洪钧。
赠方处士兼以写别
李群玉（唐代）

天与云鹤情，人间恣诗酒。龙宫奉采觅，澒洞一千首。

清如南薰奉，韵若黄钟吼。喜于风骚地，忽见陶谢手。

籍籍九江西，篇篇在人口。芙蓉为芳菲，未落诸花后。

所知心眼大，别自开户牖。才力似风鹏，谁能算升斗。

无营傲云竹，琴帙静为友。鸾凤戢羽仪，骐骥在郊薮。

镜湖春水绿，越客忆归否。白衣四十秋，逍遥一何久。

此身无定迹，又逐浮云走。离思书不穷，残阳落江柳。
大晟府拟撰释奠十四首
佚名（隋代）

［黄环为宫］大哉宣圣，道德尊崇。
维持王化，斯民是宗。
典祀有常，精纯业隆。
神其来格，于昭盛容。
赏桃吟
金朋说（宋代）

瑶池结实几千春，曾种河阳花满城。
若问武陵先日事，相逢俱是避秦人。
洞仙歌（咏金林檎）
丘崈（宋代）

丰肌腻体，雅淡仍娇贵。不与群芳竞姝丽。向琼林珠殿，独占春风，仙仗里，曾奉三宫燕喜。

低回如有恨，失意含羞，乐事繁华竟谁记。应怜我，空老去，无句酬伊，吟未就，不觉东风又起。镇独立黄昏怯轻寒，这情绪、年年共花憔悴。
新篱
陆游（宋代）

新篱三面北通门，藤架阴中细路分。
天宇淡青成卵色，水波微皱作靴纹。
参差村舍穿林出，缥缈渔歌隔浦闻。
忽觉楚乡来眼底，欲题幽句吊湘君。
感白发
汪莘（宋代）

一枕黄粱梦欲残，死生大海浪漫漫。
鬓边白发休除却，时向窗前把镜看。
送胡掾
苏轼（宋代）

乱叶和凄雨，投空如散丝。
游年一如此，游子去何之。
节义古所重，艰危方自兹。
他时著清德，仍复畏人知。
同乐天中秋夜洛河玩月二首 其一
裴夷直（唐代）

清洛半秋悬璧月，綵船当夕泛银河。苍龙颔底珠皆没，白帝心边镜乍磨。

海上几时霜雪积，人间此夜管弦多。须知天地为炉意，尽取黄金铸作波。
金莲
洪适（宋代）

绿衣黄里水苍笄，朝暮凌波步武齐。一种清高乐泉石，移根不肯污涂泥。
和通斋密窝韵二首
王柏（宋代）

密密窝中克己私，人心才动最惟危。
诚身有道须明善，暗室之中莫自欺。
凛凛知风知显处，兢兢不睹不闻时。
圣师欲到无言地，子贡当年也未知。
荐豆呈毛血歌辞
江淹（南北朝）

时恭时祀。
有物有则。
伊我上圣。
实抱明德。
牺象交陈。
郁尊四塞。
黍惟嘉谷。
酒惟玄默。
荐通苍祇。
庆樿黎黑。
愿灵之降。
祚家佑国。
西溪采幽流瞩引兴
徐夜（明代）

西溪流水处，日夜声中生。岩阿发奇唱，浑沦相与清。

穿林逼渐响，殊音归一鸣。磊砢势难夷，稍此非人撄。

沿林各开境，接异新常晴。奇路幻庸迹，回看来径并。

蓼花媚孤屿，憩流归清平。开心纳层澜，浮影逐虚晶。

游黑过水起，流光升壁行。奔汇入别涧，倒溜飞高明。

长歌击林木，境尽白云横。
和王宰见戏二绝 其二
虞俦（宋代）

风来瑟瑟暮生波，雨后阶前榆荚多。隔叶黄鹂漫愁思，定应春晚不能歌。
满庭芳·无涯火院
马钰（金朝）

无涯火院，如牢如狱。气财酒色拘束。万苦千辛，来往波波碌碌。因悟回光返照，叹从前、冤苦不足。说不得，便放声痛哭，痛哭痛哭。今日十分识破，妻男是，冤家债主厮督。有甚因情，不可与他相逐。既没攀援爱念，觉心清、易调金木。神光灿，是大罗，仙福仙福。
摸鱼儿 腰站题壁和支少鹤同年清彦韵
黄燮清（清代）

甚花朝、等闲过了，天涯凄断芳讯。琵琶不作无情响，弹醒绮罗幽恨。

眠未稳。算春在江南，但有思量分。愁脂怨粉。便残月闻歌，寒灯说艳，长夜怎消尽。

西泠路，冷落秋娘翠鬓。同心空铸私印。蝶裙如梦经年别，赚得销魂诗本。

人瘦损。想镜里朱颜，只许鹦哥认。离怀暗引。问桃叶因缘，杨花知遇，痴约几时准。
闻贵家捣浣
李龏（金朝）

敲风点月重还轻，游子闻来最动情。峻宇雕墙云雨外，那知此石有离声。
出门偶成
胡寅（宋代）

饭已柴扉手自开，杖藜三径久徘徊。
忽惊无雨溪流涨，遥认他山雪浪来。
叶暗青云环舍竹，树团香玉绕池梅。
春光已近宜行乐，未怕年华冉冉催。
盛夏东轩偶成五首 其五
曾几（宋代）

涧蒲上九节，不受尘土姿。清泉自澡洁，白石相因依。

种蕉水中央，佳处略似之。谁能后彫赏，惟有岁寒知。
行香子 七夕
顾贞立（清代）

叠雪为衣。削玉为肌。赋催状、休问机丝。疏星耿耿，银漏迟迟。

暂别云娥，抛月姊，谢风姨。

似梦还非。乍觉还疑。再商量、明岁佳期。笑啼难处，欢合悲离。

愿和天老，长相见，耐相思。
颂古一百则
释正觉（宋代）

一唤回头识我不，依俙萝月又成钩。
千金之子才流落，漠漠涂穷有许愁。
景贤召予饮以事不果翌日予访景贤值出予开樽尽醉而归留诗戏之
耶律楚材（元代）

昨朝命我初无兴，今日寻君不在家。不问主人都饮尽，醉吟倒载黑毡车。
题玩芳亭五首 其三
王士熙（元代）

留客青春过，题诗碧雾寒。乱莺穿舞幛，轻蝶立回阑。

白日閒斟酒，清时早挂冠。主人多雅兴，不觉玉卮乾。
谒孔林酹酒
乾隆（清代）

一抔如五岳，永古此幽宫。
天朗林原气，川流洙泗风。
奠椒溯思处，瞻楷不言中。
万载读书者，水源木本同。
次韵竺梅潭见示
陈著（宋代）

曾携古调坐琴清，独有知心老灭明。
百拙相安无异政，三的一灭自同情。
绥强粗祖太邱实，宰社终惭户牖平。
桃李春风重回首，谁知倚树有新盟。
次韵奉和西林先生
高斌（清代）

忠信良非易，好学古所难。缅维颜夫子，得善斯拳拳。

固守几于化，深造居乃安。哲人亦已远，勉矣士希贤。

读书必自期，责己何敢宽。西林有美人，怅望青云端。